Soldaat val na sy dood tydens militêre demonstrasie(Argieffoto) Oryx-helikopter Foto: airforce-technology.com ŉ Suid-Afrikaanse soldaat het die afgelope naweek uit ŉ helikopter na sy dood geval tydens ŉ militêre demonstrasie. Die Suid-Afrikaanse Nasionale Weermag (SANW) het bevestig sers. Goodwill Kabelo Moagi (35) het Saterdag per ongeluk uit ŉ Oryx-helikopter geval tydens ŉ demonstrasie van militêre onttrekking by die spesialemagte-viering in Phalaborwa in Limpopo. “ŉ Amptelike ondersoek is van stapel gestuur om die verloop van gebeure wat gelei het tot die noodlottige ongeluk te bepaal,” lui ŉ verklaring van die SANW. Genl. Solly Shoke, hoof van die SANW, is luidens die verklaring hartseer oor “die tragiese afsterwe van ŉ SANW-lid wat aan die 7- mediese bataljon verbonde was tydens ŉ toudemonstrasie in Phalaborwa”. Moagi was die spanleier ten tyde van die ongeluk. Volgens die verklaring het Shoke, Nosiviwe Mapisa-Nqakula, minister van verdediging en militêre veterane, asook Sam Gulube, die sekretaris van verdediging, hul medelye met die familie, geliefdes, kollegas en vriende van Moagi betuig. “Mag sy siel in vrede rus.”